કુમૈલ મૂળ પાકિસ્તાની માતાપિતાનો અમેરિકામાં મોટો થયેલો સ્ટેન્ડઅપ કોમિક છે, અને માતાપિતાના સંસ્કાર અને અમેરિકાના સંસ્કાર તે બંને વચ્ચે વહેંચાયેલાં પહેલી પેઢીના ફરજંદોની પ્રેમકહાણી આ અગાઉ પણ અનેકવાર કહેવાઈ ચૂકી છે. ‘એબીસીડી’ (અમેરિકન બોર્ન કન્ફ્યુઝ્ડ દેસી)થી માંડીને સમજો ને, ‘વ્હોટ્સ યોર રાશિ!’ તે ક્રમે કુમૈલ સાહેબે એમનાં બેટર હાફ સાથે મળીને એમના પ્યારની સત્યઘટનાને આધારે દિલની દાસ્તાંની સિનેમા ઉતારી છે જેને એમેઝોન પ્રાઇમે ૧૨ મિલિયન ડોલરમાં ખરીદી છે અને જે દર્શકો તેમ જ વિવેચકોમાં વખણાઈ છે. ‘ધ બિગ સિક’ના કલાકારોમાં કુમૈલ ખુદ પોતે, તેના પિતાના રોલમાં અનુપમ ખૈર, તેની પ્રેમિકા એમિલીના રોલમાં ઝો કઝાન, અને એમિલીના માતાપિતાના રોલમાં હોલી હન્ટર તથા રે રોમાનો. આ ફિલ્મને ઘણા એવોર્ડો મળ્યા છે અને ઓસ્કાર નોમિનેશન પણ લાધ્યું છે. ગગનવાલા આંખો ચોળતાં ચોળતાં ભૂસું ફાકતાં ફાકતાં તે ફિલ્મ જોઈને એવા ખાસ અંજાયા નથી. આ જ વિષય ગગનવાલાની પોતાની ફિલ્મ ‘કચરા વનહન્ડ્રેડ’માં પહેલા નંબરે આવી છે તેનો ઘોખો એમને જીવનભર રહેશે. આ ફિલ્મમાં પાકિસ્તાની પાત્રો રાબેતા મુજબ જૂનવાણી, દીકરાને પાકિસ્તાની કન્યા પરણાવવાના ઘેલા હરખવાળી માતા, હાજર સ્ટોકમાંથી લીધેલાં ભાઈભાભી, ક્રિકેટકોકિલ પિતા વગેરે ચપટાં દોરાયાં છે. તે ઇન્ડિયા પાકિસ્તાનના દર્શકોને ખાસ નવાં ન લાગે પણ અમેરિકનો ચપચપ ચાટી જાય છે. બીજી તરફ એમિલીના માતાપિતા બડી શાન સે એકદમ જાગતાં જીવતાં સર્જાયાં છે, પિતા તરીકે રે રોમાનોએ ટીવીના રેયમન્ડ તરીકેની તેની છાપ ભૂંસીને તદ્દન નવું વ્યક્તિત્વ પેદા કરી બતાવ્યું છે. કથાનો મોટો હિસ્સો એમિલીની રહસ્યમય બીમારીનાં દૃશ્યો લઈ લે છે અને દેખાવડી, યુવાન યુવતીની હરી લેતી હોવી જોઈએ.